הפקת נפט בישראל

[שמאל|ממוזער|180px|נפט פורץ בחלץ, 23 בספטמבר [1955 בישראל|1955]]
**חיפושי נפט** החלו בארץ ישראל בשלהי התקופה העות'מאנית. בשנת 1955 התגלה השדה הראשון בחלץ. במשך יותר מ-50 שנה היה זה השדה הפעיל היחיד, שבו התקיימה הפקה מסחרית של נפט. מאגרי גז טבעי, המהווה תחליף חלקי לנפט, בהיקף ניכר, נתגלו בעשור הראשון של המאה ה-21 בים התיכון מול חופי אשקלון ומול חופי חיפה.

למדינת ישראל מוטיבציה גבוהה להשקיע בחיפושי נפט ובהפקתו, לא רק עקב היתרון הכלכלי אלא גם עקב:
* הימצאותו של חלק ניכר מהנפט בעולם בידי מדינות ערביות שאינן מקיימות יחסים דיפלומטיים עם ישראל.
* עצם היותה של ישראל במזרח התיכון, עובדה המהווה יסוד סביר להניח כי אי שם מתחת לאדמתה ייתכנו מרבצי נפט.
* מצבה הפוליטי הבעייתי של מדינת ישראל, הגורם לרצון להקטין את התלות בשאר מדינות העולם.

## היסטוריה
### ראשית החיפושים ושדה חלץ

יוזמה ראשונה לחיפושי נפט בארץ ישראל התקיימה כבר ב־1914 על ידי חברת הנפט האמריקאית סטנדרד אויל אוף ניו יורק, שרכשה 15 זיכיונות לחיפוש נפט לפני פרוץ מלחמת העולם הראשונה ו־49 נוספים נמצאו בשלבי משא ומתן שונים עם פריצתה. אולם המיזם נעצר עקב המלחמה. לאחר כיבוש ארץ ישראל בידי הבריטים הפעילה החברה ומחלקת המדינה של ארצות הברית לחץ על הבריטים לאפשר פיתוח זכיינותיהם, אך לבסוף ויתרה החברה על מאמצים אלו, ככל הנראה בעקבות היותה לשותף בחברת הנפט הטורקית והתחייבותה להימנע מחיפושי נפט עצמאיים בשטחי האימפריה העות'מאנית לשעבר שלא בשיתוף החברה. בשנת 1933 ערכה ממשלת המנדט סקר גאולוגי במסגרתו התגלתה אפשרות לקיומו של שדה נפט באדמות הכפר חוליקאת (כיום חלץ בנגב הצפוני מצפון לשדרות) בשכבות מתקופה היורה. חברת הנפט העיראקית (Iraq Petroleum Company) שהייתה חברת-בת של BP, קיבלה את הזיכיון והחלה לקדוח במקום. בשל קשיים טכניים, פרוץ המרד הערבי הגדול ופרוץ מלחמת העולם השנייה, נעצרו העבודות שוב ושוב ולא חודשו לאחר 1947. נפט או סימני נפט נתגלו גם בכורנוב (ממשית) וים המלח (באזור סדום).

בשנת 1952 נחקק בישראל חוק הנפט, לפיו הועברו כל הזיכיונות הבריטיים לידי המדינה. בשנת 1953 שבע חברות שונות קיבלו מהמדינה רישיונות לחיפוש נפט, שלוש חברות שנרשמו בישראל וארבע חברות מארצות הברית וקנדה. כמו כן המדינה חולקה לארבעה אזורי חיפושים, ולכל חברה הותר לקבל עד שלושה רישיונות בכל אזור חיפוש. והוצאו 31 רישיונות חיפוש. כדי לעודד את חיפושי הנפט, על פי חוק הנפט, שילמו החברות למדינה רק 12.5% תמלוגים ומס הכנסה בשיעור של מחצית מרווחי החברה, כמו כן שילמו חברות הנפט 5 לירות עבור כל דונם כדמי השכרת שדה הנפט.

ב-2 בנובמבר 1953 החל הקידוח הראשון לחיפושי נפט שנערך במדינת ישראל ליד סדום ונקרא "מזל 1". על ידי שתי חברות לחיפושי נפט, "לפידות - חברה ישראלית לנפט בע"מ", שהוקמה בשנת 1952 על ידי אמפל - אמריקן ישראל קורפוריישן, וחברת מקורות, וחברת "מחפשי נפט בישראל בע"מ" שהוקמה על ידי סולל בונה, יקותיאל פדרמן ומשקיעים נוספים. שתי החברות הקימו שותפות בשם "מצדה" בקידוח נמצא מים ולא נפט והשותפות המשיכה בקידוחים נוספים בהר הנגב ובנגב המערבי. ב-1954, בוצע קידוח ליד קיבוץ בארי שהגיעה לעומק 4 ק"מ ללא תוצאות והופסק. באוגוסט 1955 החל בקידוח בסמוך לכפר הערבי חוליקאת. בערב יום ה‘ 22 בספטמבר 1955 נמצא נפט בקידוח ובבוקר יום שישי, הוצאו צינורות הקידוח ונפט פרץ מעומק של 1,515 מטרים. ב-25 בנובמבר 1955 הגיעה לראשונה נפט משדה הנפט חלץ לבתי הזיקוק לנפט בחיפה. בהמשך נמצא נפט בסמוך בקיבוץ ברור חיל ("שדה ברור") בקידוח "ברור 2" ביוני 1957, והוחל מיד בהפקת הנפט. כמו כן נמצא נפט מצפון בסמוך לכוכב מיכאל ("שדה כוכב"). בשנת 1965 סיפקו שדה ברור יחד עם שדה חלץ וכוכב הסמוכים 10% מתצרוכת הנפט של מדינת ישראל. תפוקת השיא הייתה בתחילת 1966 כ-5,000 חביות נפט ליום.

משדה הנפט חלץ, שהיקפו 229.6 אלף דונם, הופקו עד שנת 2003 כ-17.2 מיליון חביות נפט בשווי של 450 מיליון דולר, מתוך פוטנציאל של כ-19 מיליון חביות, אחוז זעיר מסך הצריכה השוטפת במדינה. אולם ההצלחה הראשונית הביאה לתנופה של חיפושי נפט בכל רחבי מדינת ישראל.

### אבו רודס
לאחר מלחמת ששת הימים השתלטה ישראל על שדות הנפט של אבו רודס ומתקני השינוע של א-טור שבדרום סיני והפיקה נפט לשימושה, תפוקת הנפט הספיקה לכמחצית מהתצרוכת הארצית. בין מלחמת ששת הימים למלחמת יום כיפור הופעל השדה על ידי חברת נתיבי נפט ובמקום אף הוקם יישוב עבור העובדים בשם "שלהבת". במלחמת יום כיפור פונו המתקנים והיישוב ולא אויש שנית. במסגרת הסכם הביניים משנת 1975 הוחזרו הבארות למצרים.

### שדה "עלמה"
בעקבות מסירת שדות הנפט של אבו רודס החלו חיפושים אחר נפט ימי באזור שמדרום לא-טור. הקידוח הראשון בוצעו ב־1976, אך לא נמצאה כמות מסחרית. הקידוחים הבאים החלו בדצמבר 1976 על ידי חברת  ב־25 בנובמבר 1977 נמצא נפט בשדה עלמה 2 לאחר שני קידוחים כושלים במרחב. באפריל 1978 חוברה הבאר הראשונה להפקה קבועה של נפט, ועד לפינוי סיני נחפרו 12 בארות. באוגוסט 1979, חודשים ספורים לפני פינוי האזור, עמד קצב ההפקה של שדה "עלמה" על 40 אלף חביות נפט ביממה, כרבע מתצרוכת הנפט של ישראל. השדה נמסר לידי מצרים ב־25 בנובמבר 1979, כחלק מנסיגת צה"ל מסיני בעקבות הסכם השלום בין ישראל למצרים.

### חיפושי נפט בישראל לאחר חלץ
שמאל|ממוזער|250px|שדה מגד של שותפות "גבעות עולם", 2011
במשך 50 שנותיה הראשונות של מדינת ישראל נעשו ניסיונות נוספים למציאת נפט, בהתחלה על ידי החברה הממשלתית חנ"ל, ולאחר מכן גם על ידי חברות ממשלתיות (כגון נפטא) ופרטיות (כגון דלק קידוחים) שגייסו הון בבורסה. ניסיונות אלו לא הביאו למציאת נפט בכמויות מסחריות, ולכן לא הפסיקו את תלותה של ישראל באספקת נפט חיצונית.

מספר קידוחי הנפט הגיע לשיאו בשנות ה-80 של המאה ה-20, כאשר בשנת 1983 לבדה בוצעו 39 קידוחים לחיפושי נפט בכל רחבי המדינה.

התחום משך גם ספקולנטים כגון חברת יואל וישראמקו של יוסף (ג'ו) אלמליח שגייסה בין השנים 1982–1994 כחצי מיליארד שקל מהציבור בבורסה ובסדרה של עסקאות. בין השאר ביצעו את הקידוחים הימים הראשונים בישראל. אלמליח מכר את החברות תמורת 17 מיליון דולר מבלי להפיק נפט ועזב לארצות הברית. משקיעים פרטיים אחרים הפסידו הון רב בתחום חיפושי הנפט.

בקידוחי נפט באשדוד בסוף שנות ה-70 של המאה ה-20 הופק נפט לתקופה קצרה מקידוח "אשדוד 2" ו"אשדוד 5", במקום נתגלה גם גז טבעי שלא הופק.

בקידוחי צוק תמרור בדרום מדבר יהודה נמצא נפט לראשונה ב-1981 והופקו כ-8,000 חביות נפט בקידוח "צוק תמרור 1". מקידוח "צוק תמרור 3" הופקו כ-120,000 חביות בין 1996 ל-1999 ושוב במשך תקופה קצרה ב-2010.

החל מאמצע שנות ה-90 של המאה ה-20 ערכה גבעות עולם חיפושי נפט קידוחי נפט בשדה הנפט מגד שבאזור ראש העין. בסוף 2009 דיווחה השותפות כי גילתה מצבור נפט בקידוח מגד 5. הפקה מסחרית שלו החלה בנובמבר 2011. בחודש יוני 2011 הודיעה גבעות עולם כי השיגה הפקה יציבה של 800 חביות נפט ליום בתפוקה ממקטע אחד בלבד של הקידוח. מומחים בינלאומיים חיצוניים העריכו את פוטנציאל ההפקה של השדה.

בשנת 2004 הופקו במדינת ישראל 3,200 חביות נפט ליום, פחות מ-0.004% מתפוקת הנפט העולמית. באותה שנה צרכה המדינה רבע מיליון חביות נפט ליום, המהוות כ-0.3% מצריכת הנפט העולמית.

## יבוא נפט לישראל
### שלשת העשורים הראשונים
למן הקמתה סבלה ישראל מקשיים בהשגת אספקה סדירה של נפט. הליגה הערבית החרימה את היישוב עוד לפני הקמת המדינה ואף תבעה מחברות הנפט הבינלאומיות להחרים את ישראל. גם ברית המועצות הפרה את חוזי אספקת הנפט לישראל לאחר מבצע קדש (1956) בעקבות לחץ ערבי. לעומת זאת, בין השנים 1957–1979 נהנתה ישראל מאספקת נפט סדירה. ספקית הנפט המרכזית של ישראל בשנים הללו הייתה איראן תחת משטר השאה, ומקורות נוספים היו מקסיקו, נורווגיה וכן קידוחי הנפט באבו רודס, וזאת למרות, נשק הנפט שהופעל בעיתות מלחמה בין ישראל למדינות ערב והרחיב את החרם הערבי לשוק הנפט העולמי ולבש צורה של משבר אנרגיה עולמי מלאכותי, צמצום אספקת הנפט הערבי למערב, כאמצעי לחץ פוליטי בינלאומי שנועד לפורר את תמיכתו במדינת ישראל. כך אמברגו הנפט (1967) שהוטל עם פרוץ מלחמת ששת הימים ומשבר האנרגיה העולמי בעקבות מלחמת יום הכיפורים.

## המאה ה-21
בתמהיל האנרגיה הראשונית בישראל, נכון ל-2023, משקלו של הנפט הגולמי עומד על 38%.
#### יבוא נפט אזרי לישראל
ישראל החלה לרכוש נפט מאזרבייג'ן כבר בשנות ה־90. לאחר הפעלת צינור הנפט באקו-טביליסי-ג'ייהאן בשנת 2006 התרחב היקף הסחר האנרגטי בין המדינות. שיתוף הפעולה בתחום האנרגיה מהווה נדבך מרכזי ביחסים בין ישראל לבין אזרבייג'ן. לצד סחר הנפט מתקיימים בין המדינות גם קשרים בתחומי הביטחון, הטכנולוגיה והחקלאות.

הצינור מאזרבייג'ן הוא אחד מנתיבי האספקה המרכזיים של נפט גולמי למשק האנרגיה של ישראל מאז ראשית המאה ה־21 לצד יבוא נפט מקזחסטן, וניגריה. מבחינת ישראל, מקור הנפט מהים הכספי שהעברתו אינה כרוכה בסכנת חסימת מצר ים, כמצרי הורמוז, מאפשר ביטחון אנרגטי, גיוון מקורות האספקה והפחתת תלות בנפט המופק במדינות ערביות או במדינות החברות בארגון אופ"ק.

הנפט המוזרם בצינור מגיע למסוף הנפט בג'ייהאן בדרום טורקיה, ומשם נטען על מכליות נפט המפליגות לנמלי ישראל. יעדי הפריקה העיקריים הם נמל אשקלון - קצא"א ונמל חיפה, שבהם מצויים מתקני אחסון ובתי הזיקוק של בתי זיקוק לנפט. חלק מן הנפט מועבר באמצעות מערכת הצינורות של קו צינור אילת אשקלון, המאפשרת הזרמה בין הים התיכון לים סוף למתקני האחסון באילת. למרות השפל ביחסי ישראל-טורקיה בעקבות מלחמת חרבות ברזל והידיעה ב-2 במאי 2024 כי ארדואן הורה להפסיק לחלוטין את כל יחסי המסחר בין טורקיה לישראל. אין פגיעה בזרימת הנפט מנמל ג'ייהאן בטורקיה לישראל.

על פי נתוני שוק האנרגיה הבינלאומי ודיווחים בתקשורת הכלכלית, בתקופות מסוימות הגיע חלקו של הנפט האזרי לכ־70% מכלל יבוא הנפט הגולמי של ישראל.

בשנת 2025 נאמד היקף יבוא הנפט מאזרבייג'ן בכ־94 אלף חביות ביום, שהם כ־46% מכלל יבוא הנפט של ישראל.

##### נתוני יבוא משוערים לפי שנים

## יצוא נפט מישראל
ב-2023 הפכה ישראל לראשונה בתולדותיה ליצואנית נפט גולמי. אנרג'יאן סיפקה חביות ראשונות ממאגר כריש לחברת המסחר באנרגיה השווייצית, ויטול.

### גילוי מרבצי הגז הטבעי

מאגר הגז הטבעי הראשון, "ראש זוהר", התגלה בשנת 1958, על ידי חברת הנפט לישראל (חנ"ל) חברת בת של חברת נפטא, שהייתה אז חברה ממשלתית גילוי הגז בשדה זוהר היה הראשון מסוגו באזור מזרח הים התיכון ובנוסף היה שדה הגז הגדול ביותר בישראל עד לגילוי שדות הגז הטבעי באגן הים התיכון בשנות האלפיים. הערכת נפח הגז בשדה הייתה במקור כ-59 מיליארד רגל קוב. בהמשך התגלו בסמוך שני שדות קטנים נוספים, שדה "כידוד" ושדה "קנאים", שמהם גם הופק גז.

מאגרי גז טבעי המהווה תחליף חלקי לנפט, בהיקף ניכר, נתגלו בעשור הראשון של המאה ה-21 בים התיכון מול חופי אשקלון ומול חופי חיפה. תגלית זו מבשרת על שינוי יסודי במצב משק האנרגיה בישראל, ובכלל זה הפחתה של התלות הישראלית באספקת נפט מבחוץ והפחתה משמעותית של הוצאות המשק על דלקים למיניהם. גז טבעי זול בהרבה מנפט, ומזהם פחות. הגז משמש תחליף למזוט בהפקת חשמל בתחנות כוח, וכן הוא מחליף תזקיקי נפט בהפקת אנרגיה המשמשת את צרכני האנרגיה הגדולים, ובהם: בתי הזיקוק, מפעלי ים המלח, ומתקני התפלת מים.

בניסיון למזעור התלות בנפט משתמשת חברת החשמל בתחנות כוח המופעלות בפחם, עקב מחירו הנמוך יחסית של הפחם. תחנת הכוח אשכול שבאשדוד הוסבה לשימוש בגז טבעי.

## חקיקה

להסדרת חיפושי הנפט בישראל נחקק בשנת 1952 חוק הנפט. החוק תוקן בשני תיקונים עיקריים, ב-1965 וב-1989. החוק מסדיר את זכויותיהן וחובותיהן של חברות לחיפוש והפקת נפט, גז טבעי ודלקים נוספים, וכולל התייחסות לנושא התמלוגים ממשאבי הטבע במדינת ישראל.

בשנת 2010 הוקמה הוועדה לבחינת המדיניות הפיסקאלית בנושא משאבי נפט וגז בישראל (ועדת ששינסקי), על מנת לבחון את נטל המס הראוי על הפקת נפט וגז טבעי בישראל (כולל המים הכלכליים שלה). בעקבות המלצות הוועדה להגדלת חלקה של המדינה ברווחים מהפקת נפט בישראל, נחקק חוק מיסוי רווחי נפט, התשע"א-2011, ובוטלה התקנה המתירה ניכוי אזילה.

באוגוסט 2021, בוועידת האנרגיה השישית לאנרגיה וכלכלה, שרת האנרגיה קארין אלהרר הצהירה שהמדינה לא תעניק יותר זיכיונות לחיפושי נפט ביבשה. למרות הכרזה זו, אישר משרד האנרגיה זמן קצר לאחר מכן את הארכת זיכיון "איה" לחיפוש נפט וגז באילת ובערבה. שרת האנרגיה הצדיקה את הארכת הזיכיון באמרה שמדובר ברישיון ישן שעומד בתוקפו.

## לקריאה נוספת
* בצלאל לביא, **הזהב השחור בארץ ישראל**, הוצאת כרמל, 1999
* Shaffer, Brenda. *Energy Politics*. University of Pennsylvania Press, 2009.
* Luft, Gal; Korin, Anne. *Energy Security Challenges for the 21st Century*. Greenwood Publishing, 2009.
* Shaffer, Brenda. “Israel–Azerbaijan Energy Relations”, in: Looney, Robert (ed.), *Handbook of Oil Politics*. Routledge.

## קישורים חיצוניים
* 
* 
* 
*
* 
*
* 
*  קידוח נפט ראשון בישראל, '''1953''', באתר ארכיון הסרטים הישראלי בסינמטק ירושלים
* 
* 
## הערות שוליים

*
קטגוריה:ישראל: דלק
קטגוריה:איומים ומפגעים סביבתיים בישראל